MT Il-Ġurnal Uffiċjali tal-Unjoni Ewropea C 71/82

Opinjoni tal-Kumitat Ekonomiku u Soċjali Ewropew dwar “Il-Proposta għal Regolament tal-Parlament Ewropew u tal-Kunsill li jistabbilixxi lista komuni tal-UE ta’ pajjiżi ta’ oriġini bla periklu għall-finijiet tad-Direttiva 2013/32/UE tal-Parlament Ewropew u tal-Kunsill dwar proċeduri komuni għall-għoti u l-irtirar tal-protezzjoni internazzjonali, u li jemenda d-Direttiva 2013/32/UE”

[COM(2015) 452 final]

(2016/C 071/13)

Relatur: is-Sur José Antonio MORENO DIAZ

Nhar is-16 ta’ Settembru 2015 u nhar il-15 ta’ Ottubru 2015, il-Parlament Ewropew u l-Kummissjoni Ewropea rispettivament iddeċidew, b’konformità mal-Artikolu 43(2) U mal-Artikolu 304 tat-Trattat dwar il-Funzjonament tal-Unjoni Ewropea, li jikkonsultaw lill-Kumitat Ekonomiku u Soċjali Ewropew dwar

Il-Proposta għal Regolament tal-Parlament Ewropew u tal-Kunsill li jistabbilixxi lista komuni tal-UE ta’ pajjiżi ta’ oriġini bla periklu għall-finijiet tad-Direttiva 2013/32/UE tal-Parlament Ewropew u tal-Kunsill dwar proċeduri komuni għall-għoti u l-irtirar tal-protezzjoni internazzjonali, u li jemenda d-Direttiva 2013/32/UE

[COM(2015) 452 final].

Barra minn hekk, fil-21 ta’ Ottubru 2015, il-Kunsill tal-Unjoni Ewropea ddeċieda li jikkonsulta lill-Kumitat Ekonomiku u Soċjali Ewropew dwar l-istess kwistjoni.

Is-Sezzjoni Speċjalizzata għar-Relazzjonijiet Esterni, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-12 ta’ Novembru 2015.

Matul il-512-il sessjoni plenarja tiegħu li saret fid-9 u l-10 ta’ Diċembru 2015 (seduta tal-10 ta’ Diċembru 2015), il-Kumitat Ekonomiku u Soċjali Ewropew adotta din l-Opinjoni b’180 vot favur, 4 voti kontra u 6 astensjonijiet.

Konklużjonijiet

1. Il-Kummissjoni tqis li huwa opportun – skont id-Direttiva 2013/32/UE (1) – li tiġi stabbilita lista komuni ta’ pajjiżi ta’ oriġini bla periklu.

1.1. Il-proposta għal Regolament tipproponi wkoll, permezz ta’ Anness, lista inizjali ta’ pajjiżi terzi biex jiġu inklużi fil-lista komuni tal-UE ta’ pajjiżi ta’ oriġini bla periklu, li tikkonsisti fl-Albanija, il-Bożnija-Ħerzegovina, l-Eks-Repubblika Jugoslava tal-Maċedonja, il-Kosovo, il-Montenegro, is-Serbja u t-Turkija.

1.2. Il-KESE jemmen li għandhom ikunu aktar tanġibbli, siguri u garantiti l-kriterji speċifiċi għad-definizzjoni ta’ pajjiż bla periklu għall-finijiet previsti fid-Direttiva 2011/95/UE u b’mod partikolari fl-Anness I tad-Direttiva 2013/32/UE

1.3. Bl-istess mod, filwaqt li jilqa’ l-inizjattiva tal-Kummissjoni, il-KESE jemmen li f’dan il-mument jista’ jkun prematur li titħejja lista konkreta ta’ pajjiżi meqjusa bla periklu għall-finijiet maħsuba.

2. Rakkomandazzjonijiet

2.1. Il-KESE bi pjaċir jinnota l-proposta u jqis li huwa opportun li tiġi stabbilita lista komuni tal-UE ta’ pajjiżi ta’ oriġini bla periklu abbażi tal-kriterji komuni stipulati fid-Direttiva 2013/32/UE, li ser tiffaċilita l-użu mill-Istati Membri tal-proċeduri marbuta mal-applikazzjoni tal-kunċett ta’ pajjiż ta’ oriġini bla periklu u, b’hekk, tiżdied l-effiċjenza ġenerali tas-sistemi ta’ asil.

2.2. Fi kwalunkwe każ, l-istabbiliment ta’ lista komuni tal-UE jipprova jindirizza uħud mid-diverġenzi attwali bejn il-listi nazzjonali ta’ pajjiżi ta’ oriġini “bla periklu” tal-Istati Membri.

2.3. Filwaqt li l-Istati Membri jistgħu jadottaw dispożizzjonijiet legali li jippermettu l-indikazzjoni nazzjonali ta’ pajjiżi ta’ oriġini bla periklu apparti minn dawk li jkunu jidhru fil-lista komuni tal-UE, il-lista komuni ser tiżgura li l-kunċett jiġi applikat mill-Istati Membri kollha b’mod uniformi fir-rigward tal-applikanti li l-pajjiżi tagħhom ta’ oriġini jkunu f’din il-lista.

2.4. Fi kwalunkwe każ, għandhom jiġu indikati espliċitament fl-Artikolu 2 tar-Regolament il-kriterji u l-indikaturi speċifiċi, konkreti u preċiżi li għandhom jintużaw biex jiġi evalwat jekk pajjiż jiddaħħalx fil-lista ta’ pajjiżi ta’ oriġini bla periklu, fost l-oħrajn, informazzjoni aġġornata minn sorsi bħall-Qorti Ewropea tad-Drittijiet tal-Bniedem, l-UNHCR, l-EASO, il-Kunsill tal-Ewropa u organizzazzjonijiet oħra li jiddefendu d-drittijiet tal-bniedem.

2.5. Id-deċiżjoni tal-inklużjoni ta’ pajjiż fil-lista komuni għandha tkun raġunata u ġustifikata billi titwettaq valutazzjoni tal-kriterji kollha stabbiliti fil-paragrafu preċedenti fir-rigward tar-raġunijiet kollha ta’ persekuzzjoni u ħsara serja li jwasslu għar-rikonoxximent tal-protezzjoni internazzjonali.

2.6. Fir-rigward tal-emendi għal-lista, għandu jkun hemm mekkaniżmu għal bidla aktar flessibbli, li jkun jista’ jirreaġixxi fi żmien raġonevoli għat-tibdil fiċ-ċirkostanzi li jinbidlu fil-pajjiżi inklużi fil-lista.

2.7. Il-KESE jifhem il-ħtieġa li tiġi spjegata u ġustifikata kwalunkwe emenda fil-lista, b’kont meħud tal-opinjoni esperta, tal-UNHCR, l-EASO, il-Kunsill tal-Ewropa u organizzazzjonijiet oħrajn tad-drittijiet tal-bniedem, biex tiġi modifikata l-lista.

2.8. Barra minn hekk, il-KESE jemmen li għandu jinħoloq mekkaniżmu li bih l-organizzazzjonijiet rikonoxxuti li jiddefendu d-drittijiet tal-bniedem, bħall-ombudsmen u l-kumitati ekonomiċi u soċjali, ikunu jistgħu jibdew il-proċedura biex tiġi emendata l-lista.

2.9. Il-KESE jipproponi li tkun meħtieġa deċiżjoni ġustifikata dwar ir-rilevanza li jiġi applikat il-kunċett ta’ pajjiż ta’ oriġini bla periklu għall-każ speċifiku, wara valutazzjoni individwali kif previst fid-Direttiva 2013/32/UE

2.10. Min-naħa l-oħra għandhom jissaħħu l-garanziji proċedurali għall-proċeduri mħaffa, fejn fi kwalunkwe każ għandu jiġi garantit eżami individwali ta’ kull każ u r-rilevanza li jiġi applikat il-kunċett ta’ pajjiż ta’ oriġini bla periklu.

2.11. Il-KESE jqis li bl-ebda mod ma jista’ jiġi applikat il-kunċett ta’ pajjiż ta’ oriġini bla periklu f’każijiet ta’ nuqqas ta’ rispett tal-libertà tal-istampa jew ksur tal-pluraliżmu politiku kif ukoll fil-pajjiżi fejn hemm persekuzzjoni bbażata fuq il-ġeneru u/jew l-orjentazzjoni sesswali, jew il-minoranzi nazzjonali, etniċi, kulturali jew reliġjużi.

2.12. Barra minn hekk, il-KESE jqis li għandhom jittejbu l-mekkaniżmi ta’ identifikazzjoni ta’ applikanti f’sitwazzjoni ta’ vulnerabbiltà. F’każ fejn din l-identifikazzjoni ssir meta diġà tkun ġiet applikata l-proċedura mħaffa, għandha tiġi applikata minnufih il-proċedura ordinarja.

2.13. Fl-aħħar nett, għandu jiġi żgurat rimedju effettiv kontra d-deċiżjonijiet negattivi għall-kunsiderazzjoni ta’ pajjiż ta’ oriġini bla periklu, b’effett sospensiv stabbilit fl-Artikolu 46(5) tad-Direttiva 2013/32/UE.

3. Sfond

3.1. L-isforzi tal-Unjoni Ewropea – li s’issa ma tawx frott – biex jiġu eliminati d-diverġenzi fis-sistemi tal-asil tal-Istati Membri mhumiex ġodda. Mill-1999 ‘l hawn, l-Unjoni Ewropea adottat sensiela ta’ strumenti legali biex tiġi stabbilita Sistema Ewropea Komuni tal-Asil (SEKA), bl-għan li tiġi armonizzata l-leġislazzjoni dwar il-proċeduri tal-asil, il-kundizzjonijiet tal-akkoljenza, u aspetti oħra konnessi mas-sistema ta’ protezzjoni internazzjonali.

3.2. Kif iddikjara l-Kunsill Ewropew fil-konklużjonijiet tiegħu tal-15 ta’ Ottubru 2015 (EUCO 26/15): “L-indirizzar tal-kriżi tal-migrazzjoni u tar-refuġjati huwa obbligu komuni li jeħtieġ strateġija komprensiva u sforz determinat matul iż-żmien fi spirtu ta’ solidarjetà u responsabbiltà” b’konklużjoni finali li “L-orjentazzjonijiet imsemmijin hawn fuq jirrappreżentaw pass importanti ieħor lejn l-istrateġija komprensiva tagħna, b’mod konsistenti mad-dritt li jintalab l-asil, id-drittijiet fundamentali u l-obbligi internazzjonali. Madankollu, hemm azzjonijiet oħra importanti ta’ prijorità li jeħtieġu aktar diskussjonijiet fil-fora rilevanti, inklużi l-proposti tal-Kummissjoni. U hemm il-bżonn ta’ riflessjoni kontinwa dwar il-politika ġenerali tal-UE dwar il-migrazzjoni u l-asil.”

3.3. Id-Direttiva 2013/32/UE tippermetti proċeduri ta’ deroga u mħaffa applikati mill-Istati Membri, b’mod partikolari proċeduri mħaffa fil-fruntieri jew fiż-żoni ta’ tranżitu, fejn l-applikant ikun ċittadin ta’ pajjiż li jkun nominat bħala pajjiż bla periklu skont il-listi nazzjonali u li jista’ jitqies bħala bla periklu għall-applikant f’konformità maċ-ċirkustanzi partikolari tiegħu. Huma biss xi Stati Membri li adottaw listi nazzjonali ta’ pajjiżi ta’ oriġini bla periklu.

3.4. Id-Direttiva riformulata dwar il-proċeduri komuni għall-għoti u l-irtirar tal-protezzjoni internazzjonali (2013/32/UE, tas-26 ta’ Ġunju 2013): din id-Direttiva hija intiża biex jitnaqqsu d-differenzi bejn il-proċeduri nazzjonali u jiġu żgurati deċiżjonijiet ta’ asil iktar rapidi u ekwitabbli fir-rigward tal-applikazzjonijiet ta’ asil ripetuti jew li ma jippreżentaw l-ebda element ġdid. Minkejja t-titjib fit-test il-ġdid, dan ikompli jħalli lill-Istati Membri marġni wiesgħa ta’ diskrezzjoni li tista’ xxekkel l-objettiv li tiġi stabbilita proċedura ġenwinament komuni.

4. Analiżi:

4.1. Il-kunċett ta’ pajjiż ta’ oriġini bla periklu għandu ħafna implikazzjonijiet prattiċi importanti, bħalma hija l-possibbiltà li għal dawn l-applikazzjonijiet tapplika l-proċedura mħaffa (Artikolu 31(8)(b) tad-Direttiva 2013/32/UE), it-tnaqqis konsegwenti tal-iskadenzi sabiex tittieħed deċiżjoni fuq il-bażi tal-applikazzjoni, id-diffikultajiet biex jiġu identifikati l-applikanti f’sitwazzjonijiet vulnerabbli f’dawn il-limiti ta’ żmien imnaqqsa (Artikolu 24 tad-Direttiva 2013/32/UE), u, fl-aħħar mill-aħħar diffikultajiet akbar ta’ aċċess għall-protezzjoni internazzjonali taċ-ċittadini ta’ dawn il-pajjiżi, minħabba l-preżunzjoni li l-applikazzjoni ma jkollhiex bażi (Artikolu 32(2) tad-Direttiva 2013/32/UE).

4.2. Dan it-trattament differenti tal- applikazzjonijiet għal protezzjoni internazzjonali skont in-nazzjonalità jista’ ma jaqbilx mal-projbizzjoni ta’ trattament diskriminatorju tar-rifuġjati skont il-pajjiż tagħhom ta’ oriġini li jinsabu fl-Artikolu 3 tal-Konvenzjoni ta’ Ġinevra tal-1951 dwar l-Istatus tar-Rifuġjati. Minħabba dawn il-fatturi kollha huwa rakkomandabbli li dan il-kunċett ta’ pajjiż bla periklu jintuża b’mod limitat.

4.3. Għandu jiġi enfasizzat li l-adozzjoni ta’ lista komuni ta’ pajjiżi ta’ oriġini bla periklu mhux neċessarjament tirriżulta f’armonizzazzjoni akbar, peress li din il-lista tkun tista’ teżisti flimkien mal-listi nazzjonali ta’ kull Stat Membru.

4.4. Il-proposta għal Regolament tinkludi lista ta’ seba’ pajjiżi skont l-indikaturi li jintużaw mill-Kummissjoni: l-eżistenza ta’ qafas leġislattiv ta’ protezzjoni tad-drittijiet tal-bniedem, ir-ratifika ta’ trattati internazzjonali fir-rigward tad-drittijiet tal-bniedem, l-għadd ta’ kundanni tal-pajjiż inkwistjoni mill-QEDB, l-istatus ta’ pajjiż kandidat għall-adeżjoni fl-UE, ir-rati ta’ rikonoxximent ta’ protezzjoni internazzjonali taċ-ċittadini ta’ dawn il-pajjiżi, l-inklużjoni tal-pajjiż inkwistjoni fil-listi nazzjonali ta’ pajjiżi ta’ oriġini bla periklu.

4.5. Madankollu, dawn l-indikaturi jidhru li ma jivvalutawx b’mod adegwat il-kriterji stabbiliti fl-Anness I tad-Direttiva ta’ Proċedura, billi ma janalizzawx – pereżempju – l-applikazzjoni prattika tal-liġi u kemm fil-fatt jiġu rispettati d-drittijiet tal-bniedem, jew in-nuqqas ta’ persekuzzjoni jew il-ħsara serja li jagħtu lok għar-rikonoxximent ta’ protezzjoni internazzjonali:

4.5.1. Qafas leġislattiv nazzjonali u internazzjonali fil-qasam tad-drittijiet tal-bniedem. M’hemmx dubju li l-valutazzjoni tar-rispett għad-drittijiet tal-bniedem fil-prattika, meħtieġa mill-Anness I tad-Direttiva 2013/32/UE, hija rekwiżit minimu applikabbli għal kwalunkwe pajjiż biex jiddaħħal fil-lista ta’ pajjiżi bla periklu, iżda dan mhuwiex biżżejjed. Fi kwalunkwe każ, il-Kummissjoni nnifisha ma tidhirx li qed tevalwa b’mod adegwat dan ir-rekwiżit minimu, li tinkludi fil-proposta tagħha, fost il-pajjiżi bla periklu pajjiżi li, f’xi każijiet, ma rratifikawx it-trattati internazzjonali ewlenin dwar id-drittijiet tal-bniedem, bħall-Kosovo.

4.5.2. L-għadd ta’ sentenzi ta’ kundanni matul l-2014 tal-QEDB kontra l-pajjiżi kkonċernati ma jirriflettix is-sitwazzjoni attwali tad-drittijiet tal-bniedem fil-pajjiżi proposti. Il-maġġoranza ta’ każijiet deċiżi fl-2014 jirreferu għal avvenimenti li seħħew bosta snin ilu, kemm minħabba dewmien tal-QEDB, kif ukoll il-ħtieġa li jiġu eżawriti r-rikorsi nazzjonali qabel ma jsir rikors għall-QEDB. L-analiżi tad-data mwettqa mill-Kummissjoni tista’ twassal għal konfużjoni. Il-Kummissjoni tabbina l-kundanni mal-għadd totali ta’ deċiżjonijiet tal-QEDB dwar il-pajjiż in kwistjoni, irrispettivament minn kemm minn dawn is-sentenzi ikunu daħlu fis-sustanza tal-każ, jiġifieri l-livell ta’ rispett għad-drittijiet tal-bniedem. Pereżempju, fil-każ tat-Turkija, mill-2 899 każ quddiem il-QEDB ikkunsidrati mill-Kummissjoni, għalkemm m’hemm l-ebda indikazzjoni tat-tul ta’ żmien tal-każijiet jew kemm ħadu żmien biex jiġu deċiżi, fil-fatt ġew deċiżi biss 110 każijiet fuq il-mertu, b’dikjarazzjoni tal-ksur tal-Konvenzjoni Ewropea dwar id-drittijiet tal-bniedem f’94 każ, jiġifieri 93 % (2). Fil-każ tal-Bożnija-Ħerzegovina, fl-2014 kien hemm 7 deċiżjonijiet li ttieħdu dwar is-sustanza tal-każ, li minnhom 5 nstabu li kienu każijiet ta’ ksur tad-drittijiet tal-bniedem (71 %) (3). Fil-każ tal-Montenegro ċ-ċifra hija ta’ 100 % (4); is-Serbja 88 % (5), l-Eks Repubblika Jugoslava tal-Maċedonja 66 % (6) u l-Albanija 66 % (7). U lanqas m’hemm referenza għal liema drittijiet tal-bniedem inkisru u lanqas għall-kontenut ta’ dawn is-sentenzi, informazzjoni essenzjali meta tiġi evalwata l-eżistenza ta’ persekuzzjoni għar-raġunijiet li jwasslu għall-protezzjoni internazzjonali.

4.5.3. L-istatus ta’ pajjiż kandidat għall-adeżjoni mal-Unjoni Ewropea ma jimplikax li l-pajjiż ikkonċernat ikun laħaq il-kriterji ta’ Kopenħagen, iżda li jkun beda l-proċess biex tiġi vvalidata l-konformità. Għall-kuntrarju, ir-Rapporti dwar il-Progress (8) dwar il-pajjiżi kandidati tal-UE, inklużi fil-lista tal-proposta għal Regolament propost jindikaw dgħufijiet f’oqsma bħalma huma r-rispett għad-drittijiet tal-bniedem, l-istat tad-dritt, il-korruzzjoni, il-kontroll politiku tal-mezzi tax-xandir u l-indipendenza ġudizzjarja.

4.5.4. Ir-rati ta’ rikonoxximent ta’ protezzjoni internazzjonali matul l-2014 fl-UE ta’ applikanti minn dawn il-pajjiżi: l-analiżi statistika tad-data mill-UE kollha fl-2014 imwettqa mill-Kummissjoni tista’ twassal għall-ambigwità. Analiżi diżaggregata tar-rati ta’ rikonoxximent fl-Istati Membri turi sitwazzjoni aktar eteroġenja. B’hekk, pereżempju, ir-rata ta’ rikonoxximent ta’ ċittadini mill-Kosovo matul it-tieni kwart tal-2015 laħqet it-18,9 % fl-UE kollha, imma b’diverġenzi kbar bejn pajjiżi bħall-Italja (60 %) u l-Ġermanja (0,4 %) (9).

4.5.5. L-inklużjoni tal-pajjiżi fil-listi nazzjonali tal-pajjiżi ta’ oriġini bla periklu. Bl-istess mod, il-listi nazzjonali tal-pajjiżi ta’ oriġini bla periklu m’humiex omoġenji, billi kull Stat Membru japplika kriterji differenti, u għalhekk ma jistgħux jiġu trasferiti biex titfassal lista komuni.

4.6. Il-proposta tal-Kummissjoni għall-inklużjoni ta’ dawn is-seba’ pajjiżi fil-lista ta’ pajjiżi ta’ oriġini bla periklu għandha tagħmel referenza għal indikaturi oħra li huma utli u effettivi biex jitkejjel il-livell ta’ applikazzjoni tal-liġi, kif ukoll ir-rispett għad-drittijiet tal-bniedem, bħalma huma s-sorsi ta’ informazzjoni li l-QEDB (10) qieset bħala rilevanti fil-ġurisprudenza stabbilita tagħha, għall-valutazzjoni tas-sitwazzjoni fil-pajjiż tal-oriġini u r-riskju fil-każ ta’ ritorn. Il-proposta għal Regolament innifisha fil-fatt tinkludi fl-Artikolu 2.2 dawn is-sorsi, b’mod partikolari “mis-SEAE […] mill-EASO, mill-UNHCR, mill-Kunsill tal-Ewropa u organizzazzjonijiet internazzjonali relevanti oħra” għar-reviżjoni tal-lista, iżda mhux it-tħejjija tagħha.

4.7. Barra minn hekk nemmnu li għandhom jinħolqu indikaturi li jistgħu jirriflettu s-sitwazzjoni tad-drittijiet tal-bniedem għal kull raġuni li twassal għar-rikonoxximent tal-protezzjoni internazzjonali, bħalma huma r-rispett għal-libertà tal-espressjoni u tal-istampa, ir-rispett għall-pluraliżmu politiku, is-sitwazzjoni ta’ persuni leżbjani, gay, bisesswali, transġeneru u intersesswali (LGBTI), u l-minoranzi etniċi, kulturali jew reliġjużi.

4.8. L-Artikolu 2.2 tal-proposta għal Regolament jistabbilixxi r-reviżjoni perjodika tal-lista komuni ta’ pajjiżi ta’ oriġini bla periklu. Il-proċedura ta’ modifika msemmija fil-proposta għal Regolament hija l-proċedura leġislattiva ordinarja (Artikolu 2(3) tal-proposta għal Regolament) u proċedura ta’ sospensjoni għal perjodu ta’ sena, li tista’ tiġi estiża għal sena addizzjonali, f’każijiet ta’ bidliet f’daqqa fis-sitwazzjoni tal-pajjiż (Artikolu 3 tal-proposta għal Regolament).

4.9. L-ebda waħda miż-żewġ proċeduri, kemm il-proċedura leġislattiva ordinarja ta’ kodeċiżjoni kif ukoll il-proċedura ta’ sospensjoni tal-Artikolu 3, ma tidher li toffri mekkaniżmu rapidu u flessibbli biex jiġu indirizzati l-bidliet fis-sitwazzjoni tal-pajjiżi ta’ oriġini inklużi fil-lista komuni. Sfortunatament, hemm diversi eżempji ta’ deterjorament rapidu fis-sitwazzjoni politika, fis-salvagwardji demokratiċi u fir-rispett għad-drittijiet tal-bniedem f’bosta pajjiżi, li diffiċli jiġu indirizzati bil-mekkaniżmi stabbiliti. Barra minn hekk, dawn is-sitwazzjonijiet jistgħu jtulu għal perjodu ta’ żmien itwal, li jfisser li l-perjodu massimu ta’ sospensjoni ta’ sentejn huwa ferm limitat.

4.10. Din l-evalwazzjoni tal-bidliet f’daqqa fis-sitwazzjoni ta’ pajjiż konċernat għandha dejjem tqis l-opinjoni esperta “mill-EASO, mill-UNHCR, mill-Kunsill tal-Ewropa u minn organizzazzjonijiet internazzjonali relevanti oħra”, kif fil-fatt isir f’każ ta’ emenda fil-proċedura leġislattiva ordinarja.

4.11. Min-naħa l-oħra, l-adozzjoni ta’ Regolament teskludi l-possibbiltà li l-applikanti għall-asil jistgħu jikkontestaw l-inklużjoni ta’ pajjiż bla periklu fil-lista quddiem l-awtoritajiet nazzjonali, possibbiltà li fil-fatt tgħodd ukoll fir-rigward tal-listi nazzjonali. Ikun għaqli li tiġi komunikata l-possibbiltà li bidla bħal din qed tiġi mħeġġa minn organizzazzjonijiet tad-drittijiet tal-bniedem, jew l-applikanti għall-asil.

4.12. L-Artikolu 31(8)(b) tad-Direttiva 2013/32/UE jawtorizza lill-Istati Membri biex jużaw proċeduri mħaffa għall-applikazzjonijiet minn pajjiżi ta’ oriġini bla periklu. Dan l-ipproċessar imħaffef fl-ebda każ ma jista’ jimmina l-garanziji proċedurali (11) minħabba l-veloċità tal-iskadenzi. U lanqas ma jista’ jwassal għal evalwazzjoni li ma tkunx individwali ta’ dawn l-applikazzjonijiet għall-protezzjoni internazzjonali, kif inhu pprojbit bl-Artikolu 10(3)(a) tad-Direttiva 2013/32/UE.

4.13. Fil-fatt, l-Artikolu 36(1) tad-Direttiva 2013/32/UE jistabbilixxi li l-pajjiżi inklużi fil-listi ta’ pajjiżi ta’ oriġini bla periklu jistgħu jitqiesu biss bħala pajjiż bla periklu għal applikant partikolari, wara eżami individwali. F’dan l-eżami individwali jeħtieġ li tiġi evalwata r-rilevanza li jiġi applikat il-kunċett ta’ pajjiż ta’ oriġini bla periklu għall-każ speċifiku, permezz ta’ deċiżjoni ġustifikata, fejn l-oneru tal-prova jaqa’ fuq l-Istat Membru u li tkun soġġetta għal appell.

4.14. Peress li l-adozzjoni ta’ Regolament tinvolvi restrizzjoni tal-possibbiltajiet tal-applikanti għall-asil li jikkontestaw l-inklużjoni ta’ pajjiż ta’ oriġini fil-lista ta’ pajjiżi ta’ oriġini bla periklu, jeħtieġ li jissaħħu l-garanziji ta’ aċċess għal rimedju effettiv f’kull każ partikolari, b’effett sospensiv, kif previst fl-Artikolu 46(5) tad-Direttiva dwar il-Proċeduri.

4.15. Bl-istess mod, għandha tiġi żgurata l-identifikazzjoni ta’ applikanti f’sitwazzjoni partikolarment vulnerabbli fejn, skont l-Artikolu 24(3) tad-Direttiva 2013/32/UE, ma tistax tiġi applikata l-proċedura mħaffa. F’dawn il-każijiet għandu jkun hemm obbligu li din l-identifikazzjoni ssir qabel id-deċiżjoni li tiġi applikata l-proċedura mħaffa, jew jekk l-identifikazzjoni tas-sitwazzjoni ta’ vulnerabbiltà ssir wara, ikun hemm il-possibbiltà li tiġi abbandunata l-proċedura mħaffa u jerġgħu lura għall-proċedura ordinarja.

Brussell, l-10 ta’ Diċembru 2015. Il-President tal-Kumitat Ekonomiku u Soċjali Ewropew Georges DASSIS

(1) ĠU L 180, 29.6.2013, p. 1.

(2) Il-Qorti Ewropea tad-Drittijiet tal-Bniedem: Profil tal-Pajjiż: it-Turkija, Lulju 2015

http://www.echr.coe.int/Documents/CP_Turkey_ENG.pdf

(3) Il-Qorti Ewropea tad-Drittijiet tal-Bniedem: Profil tal-pajjiż: il-Bożnija-Herzegovina, Lulju 2015

http://www.echr.coe.int/Documents/CP_Bosnia_and_Herzegovina_ENG.pdf

(4) Il-Qorti Ewropea tad-Drittijiet tal-Bniedem: Profil tal-Pajjiż: il-Montenegro, Lulju 2015

http://www.echr.coe.int/Documents/CP_Montenegro_ENG.pdf Każ wieħed ibbażat fuq il-mertu u li ġie ddikjarat bħala ksur tad-drittijiet tal-bniedem

(5) Il-Qorti Ewropea tad-Drittijiet tal-Bniedem: Profil tal-Pajjiż, is-Serbja, Lulju 2015

http://www.echr.coe.int/Documents/CP_Montenegro_ENG.pdf Mit-18-il każ ibbażati fuq il-mertu, ġie ddikjarat bħala ksur tad-drittijiet tal-bniedem f'16-il każ

(6) Il-Qorti Ewropea tad-Drittijiet tal-Bniedem: Profil tal-Pajjiż, l-Eks-Repubblika Jugoslava tal-Maċedonja, Lulju 2015

http://www.echr.coe.int/Documents/CP_The_former_Yugoslav_Republic_of_Macedonia_ENG.pdf

(7) Qorti Ewropea tad-Drittijiet tal-Bniedem: Profil tal-Pajjiż, l-Albanija, Lulju 2015

http://www.echr.coe.int/Documents/CP_Albania_ENG.pdf Mill-150 każ li ġew deċiżi fl-2014, fil-fatt inħarġet deċiżjoni fuq il-mertu f’6 każijiet biss, b’dikjarazzjoni ta’ ksur tal-Konvenzjoni Ewropea tad-Drittijiet tal-Bniedem f’4 każijiet.

(8) Aċċessibbli hawnhekk: http://ec.europa.eu/enlargement/countries/package/index_en.htm

(9) Eurostat: First Instance decision on applications by citizenship, age and sex, Data ta’ kull tliet xhur http://appsso.eurostat.ec.europa.eu/nui/submitViewTableAction.do

(10) Fost oħrajn, NA kontra r-Renju Unit APP. 25904/2007, tas-17 ta’ Lulju 2008; Gaforov kontra r-Russja, tal-21 ta’ Ottubru 2010.

(11) TJU C-175/11 tal-31 ta’ Jannar 2013. Paragrafi 74-75.